Reklamjuostė
Reklamjuostė (dar kitaip reklamos skydelis; angl. web banner; angl. banner advertisement) – horizontali, vertikali arba stačiakampė vizualinės reklamos forma tinklalapyje, naudojanti vizualinius elementus (nuotraukas, vaizdo įrašus, animacijas). Jeigu ji yra aktuali, gali kelti tinklalapio lankytojų susidomėjimą, traukti juos paspausti saityno nuorodą, esančią reklamjuostėje ir taip sudaryti sąlygas patekti į reklamos užsakovo interneto svetainę. Tai viena ankstyviausių ir dažniausiai naudojamų reklamos formų internete. Pastaruoju metu reklamomis dažniausiai prekiaujama realiuoju laiku automatiškai veikiančiose reklamų biržose tarpininkaujant „Google Ads“ ir kt. sistemoms. Tačiau sandoriai gali būti sudaromi ir tiesiogiai su reklamos agentūromis. Jos efektyvumas matuojamas pagal internetinės reklamos parodymų skaičiaus ir paspaudimų ant jos skaičiaus santykį (angl. clickthrough rate) ir įkainojama pagal kainą tūkstančiui vartotojų pasiekti (angl. cost per thousand). Taikomi ir sudėtingesni vartotojo sekimo veiksmai (prekės ar paslaugos įsigijimas apsilankius svetainėje ir pan.). Gali būti naudojamos įvaizdinėse (prekės ženklo žinomumo didinimo) bei gaminių ir paslaugų pardavimą skatinančiose reklamos kampanijose. Taikomos tikslinės (angl. targeted) reklamos metodai tikslinei auditorijai pasiekti ir pakartotinės rinkodaros (angl. retargeting) praktikos, kuomet siekiama parodyti reklamą naudotojams, kurie prieš tai jau išreiškė susidomėjimą tam tikru produktu ar paslauga.